ΑΡΘΡΑ ΑΠΟ ΤΟ ΣΠΙΤΙ

ΕΝΘΕΤΟ ‘’ΕΠΑΝΑΣΤΑΤΕΣ ΔΗΜΟΣΙΟΓΡΑΦΟΙ 1821’’

Συντάκτρια: Γλυκερία Καπασακάλη, μαθήτρια Γ’ Γυμνασίου

ΜΙΑ ΞΕΧΩΡΙΣΤΗ ΣΥΝΑΝΤΗΣΗ ΜΕ ΤΗ ΣΥΓΓΡΑΦΕΑ ΜΑΡΙΑ ΣΚΙΑΔΑΡΕΣΗ

Έκλεισαν δέκα χρόνια από την μεγάλη πρωτοβουλία που ξεκίνησαν οι εκδόσεις Πατάκη με δεκάδες εκδηλώσεις και με σημαντικούς δημιουργούς. Μία από αυτές τις εκδηλώσεις είναι και ο Μήνας Εφηβείας που γίνεται κάθε Νοέμβριο. Φέτος λόγω της πανδημίας πραγματοποιήθηκαν online αυτές οι εκδηλώσεις. Έτσι με μεγάλη χαρά μας ανακοίνωσε η καθηγήτρια της Ιστορίας κ. Γαστεράτου ότι θα γίνει ψηφιακή συνάντηση με την γνωστή συγγραφέα και ιστορικό Μαρία Σκιαδαρέση. Η συνάντηση αυτή είχε κύριο σκοπό να γνωρίσει στα παιδιά και όχι μόνο, με τρόπο μυθιστορηματικό, πρόσωπα που έστησαν τα θεμέλια, ώστε να γίνει η Ελλάδα κράτος, ανάμεσα στα υπόλοιπα του σύγχρονου κόσμου. Και δεδομένου ότι η επανάσταση του 1821 είναι ο ‘’τοκετός’’ του νεοελληνικού κράτους, η συνάντηση αυτή αφιερώθηκε σε πρόσωπα που μετείχαν σε αυτήν.

Στη σειρά βιβλίων της Μαρίας Σκιαδαρέση ‘’Προσωπογραφίες’’, η επιλογή του κάθε προσώπου έχει να κάνει με το τι κρίθηκε πιο καίριο σε σχέση με τα πεδία δράσης της πολιτικοκοινωνικής αυτής ανατροπής του 19ου αιώνα. Έτσι επιλέχθηκαν οι εξής τομείς δράσης: η πνευματική προετοιμασία και η πρώτη φλόγα για επανάσταση από το έργο του Ρήγα Βελεστινλή, η προετοιμασία και οργάνωση του ξεσηκωμού από τον αρχηγό της Φιλικής Εταιρείας Αλέξανδρο Υψηλάντη και ο αγώνας στην θάλασσα, που κατά κύριο λόγο έκρινε την έκβαση της επανάστασης με τον Κωνσταντίνο Κανάρη. Το επόμενο βιβλίο που περιμένουμε με ανυπομονησία να εκδοθεί είναι αφιερωμένο στον μεγάλο φιλέλληνα λόρδο Μπάιρον.

Η συνάντηση μας ήταν συναρπαστική, αν και με μερικά τεχνικά προβλήματα, αφού έγινε τελικά τη 2η μέρα της ‘’νέας καραντίνας’’, στις 10 Νοεμβρίου. Η κυρία Σκιαδαρέση μας έδωσε ενδιαφέρουσες πληροφορίες για τα πρόσωπα της επανάστασης και έκανε σχόλια τα οποία κατέληξαν και σε σύγχρονα θέματα που μας αφορούν. Μιλήσαμε για το τι σημαίνει ήρωας και ποιο ρόλο παίζει ο χαρακτήρας σε ηρωϊκές προσωπικότητες, πόσο η σύγχρονη Ελλάδα δικαιώνει τα οράματα των επαναστατών. Σχολιάσαμε και το ότι η λογοτεχνία μπορεί να βοηθήσει τους μαθητές να κατανοήσουν και να αγαπήσουν την Ιστορία. Βεβαίως μπορούσαμε να συμμετάσχουμε και εμείς τα παιδιά και να της κάνουμε οποιαδήποτε ερώτηση!

Την ευχαριστούμε πολύ λοιπόν για την ξεχωριστή τιμή που μας έκανε και ευχόμαστε πάντα τα κείμενα της να διδάσκουν πολιτισμό και ανθρωπιά και να χαράζουν τομή λογοτεχνική συνέχεια. Τέλος, αυτό που θα μου μείνει από την συνάντηση μας με την κυρία Σκιαδαρέση είναι η δύναμη της ψυχής της που πηγάζει μέσα μέσα τα λόγια της.

Πηγές: https: www.patakis.gr

Γλυκερία Καπασακάλη, μαθήτρια Γ’ Γυμνασίου